Satan se nagemaakte Godsdiensstelsel - dieskrifte.org
1. Satan het sy eie nagemaakte drie-eenheid:
Opn 13:2 “En die dier (die Antichris) wat ek gesien het, was soos ‘n luiperd, en sy pote soos dié van ‘n beer, en sy bek soos die bek van ‘n leeu; en die draak (Satan) het hom sy krag gegee en sy (Satan se troon) troon en (Satan se) groot mag.
Opn 16:13 En ek het uit die bek van die draak (Satan) en uit die bek van die dier (Antichris) en uit die mond van die valse profeet drie onreine geeste soos paddas sien kom.”
Dus beskik die duiwel ook oor ‘n drie-eenheid, naamlik Satan self, die Antichris en die valse profeet, wat gedurende die verdrukking almal sal dwing om Satan en die Antichris te aanbid.
2. Satan beskik oor sy eie nagemaakte sinagoges:
Opn 2:9 “Ek ken jou werke en verdrukking en armoede maar jy is ryk en die lastering van die wat sê dat hulle Jode is en dit nie is nie, maar ‘n sinagoge van die Satan.”
3. Satan beskik oor sy eie nagemaakte godsdiens:
Opn 13:4 “En hulle het die draak aanbid wat die dier mag gegee het, en die dier aanbid en gesê: Wie is aan die dier gelyk? Wie kan teen hom oorlog voer?”
4. Satan beskik oor sy eie engele:
Opn 12:7 “En daar het oorlog in die hemel gekom: Mígael en sy engele het oorlog gevoer teen die draak, en die draak en sy engele het oorlog gevoer;”
5. Satan beskik oor sy eie valse offer stelsels:
1Ko 10:19 “Wat sê ek dan? Dat ‘n afgod iets is, of dat ‘n afgodsoffer iets is? 10:20 Nee, maar dat die heidene wat dit offer, aan duiwels offer en nie aan God nie. En ek wil nie hê dat julle met die duiwels gemeenskap moet hou nie.”
6. Satan beskik oor sy eie nagemaakte sisteem van gemeenskap:
1Ko 10:20 “Nee, maar dat die heidene wat dit offer, aan duiwels offer en nie aan God nie. En ek wil nie hê dat julle met die duiwels gemeenskap moet hou nie. 10:21 Julle kan nie die beker van die Here drink en ook die beker van die duiwels nie. Julle kan nie deel hê aan die tafel van die Here en ook aan die tafel van die duiwels nie.”
7. Satan beskik oor sy eie valse leerstellings:
1Ti 4:1 “Maar die Gees sê uitdruklik dat in die laaste tye sommige van die geloof afvallig sal word en verleidende geeste en leringe van duiwels sal aanhang 4:2 deur die geveinsdheid van leuenaars wat gebrandmerk is in hulle eie gewete, 4:3 wat verbied om te trou en gebied dat die mense hulle moet onthou van voedsel wat God geskape het om met danksegging gebruik te word deur die gelowiges en die wat die waarheid ken.”
Huidiglik maak ‘n groot gedeelte van die belydende Christendom hulle aan valse leerstelling skuldig en ek glo die situasie sal vererger soos wat die einde van die Kerk Dispensasie nader kom.
(Die leser word ten sterkste aangeraai om die artikels “Is Bybelse leerstellings werklik so belangrik” asook “Koninkryk nou vs Koninkryk kom” te lees.)
8. Satan beskik oor sy eie valse evangelie:
(Die leser word ten sterkste aangeraai om die artikel “Bekering, geloof en die ewige lewe” asook “Die Evangelie” deeglik te bestudeer, om seker te maak dat hy/sy die ware Evangelie ken en glo, omrede daar baie valse Evangelies in die belydende Christendom verkondig word wat op die een of ander wyse werke by die ware evangelie voeg en die ware Evangelie dus so verander dat dit nie daartoe sal lei dat die hoorders daarvan gered word nie. Baie mense verkeer verkeerdelik onder die indruk dat hulle wel wedergebore is, maar in werklikheid is hulle mislei en is die slagoffer van ‘n ander evangelie.) Enige evangelie, wat as vereiste vir wedergeboorte, goeie werke, direk of indirek, by slegs geloof in Christus se voltooide werk aan die kruis vir die sondaar maak, verkondig ‘n ander evangelie en moet vermy word. Reddende geloof is om in die Here Jesus Christus, as die Seun van God te glo, Wie gesterf het en weer uit die dood uit opgestaan het, om jou persoonlike sondeskuld voor ‘n regverdige God te betaal, en die Een wat aan almal die ewige lewe skenk wat Hom en Hom alleen daarvoor vertrou.
9. Satan beskik oor sy eie vervalste bedieninge:
10. Satan beskik oor sy eie valse christus:
2Ts 2:3 “Laat niemand julle op enige manier mislei nie, want eers moet die afval (wegraping) kom en die mens van sonde geopenbaar word, die seun van die verderf 2:4 die teëstander wat hom verhef bo al wat God genoem word of voorwerp van aanbidding is, sodat hy in die tempel van God as God sal sit en voorgee dat hy God is.” (Die Antichris, wat gedurende die middel van die sewejarige verdrukking, homself as God in die herboude tempel in Jerusalem sal verklaar, en almal dwing om hom te aanbid. Die leser word aangeraai om die reeks artikels “Die profetiese rede op die Olyfberg” te lees.)
11. Satan beskik oor sy eie valse verborgenhede:
2Ts 2:5 “Onthou julle nie dat ek dit altyd vir julle gesê het toe ek nog by julle was nie? 2:6 En nou, julle weet wat hom (die antichris) teëhou, sodat hy op sy tyd geopenbaar kan word. 2:7 Want die verborgenheid van die ongeregtigheid is al aan die werk, net totdat hy wat nou teëhou, uit die weg geruim is;” (Hy wat teëhou is die Heilige Gees, wat tydens die Kerk dispensasie, in alle wedergebore kinders van God verseël is, en derhalwe verhoed die Heilige Gees die openbaarmaking van die Antichris, totdat die ware Kerk d.m.v. die wegraping uit die weg geruim is en dan sal die Heilige Gees die Antichris vrystel om sy opmars tot wêreldheerser te voltooi.)
12. Satan beskik oor sy eie nagemaakte kragte, tekens en wonders:
2Ts 2:8 “en dan sal die ongeregtige geopenbaar word, hy wat die Here met die asem van sy mond sal verdelg en deur die verskyning van sy wederkoms tot niet sal maak, 2:9 hy wie se koms is volgens die werking van die Satan met allerhande kragtige dade en tekens en wonders van die leuen 2:10 en met allerhande verleiding van ongeregtigheid in die wat verlore gaan, omdat hulle die liefde tot die waarheid nie aangeneem het om gered te word nie. 2:11 En daarom sal God hulle die krag van die dwaling stuur, om die leuen te glo, 2:12 sodat almal geoordeel kan word wat die waarheid nie geglo het nie, maar behae gehad het in die ongeregtigheid.”
Ter Afsluiting: Om hierdie rede is dit van uiterste belang dat die gelowige sy Bybel self lees, en leer om dit korrek uit te lê, omrede daar deesdae baie valse leerstellings verkondig word, en boonop moet ons weet dat Satan besig is om sy eie verdraaide en nagemaakte godsdiensstelsel/godsdiensstelsels aan die mensdom voor te hou. Ek hoop hierdie artikel werp bietjie meer lig op die onderwerp te werp. En onthou:
Ons nader die einde van die Kerk dispensasie en derhalwe moet ons waaksaam wees!
Vorige artikelDoop met die Heilige Gees vs Vulling met die Heilige GeesVolgende artikelWord gelowiges een of twee keer deur die Heilige Gees gedoop